  Виталий Пронин   8-тӥ Март азьын телевизорез лэзьякум, тунсыко суред адӟыса вуттӥ. Журналистъёс воргоронъёслэсь юасько: кыӵе нылкышноос тӥледлы кельшо? Тӥ но малпады-а, лябъёсыз шуыса? Ӧвӧл, туала воргоронъёслы кельшо, пе, кужмо нылкышноос! Мед  ужалоз, нылпи вордоз, юртъер утёз, со дыре ик эшшо маин ке мед тунсыкъяськоз, мӧзмыт медаз луы... Нырысь-валысь мон малпай вал, удмурт пиосмуртъёслэсь юалляськизы, дыр,  шуыса, но ӧвӧл - Москваысь канал возьматэ...Кемыз! Асьмеос ук, нылкышноос, сю ар талэсь азьло ни - 1910-тӥ арын - ялӥм огкадь правоё луэммес.Зэм, мон рос-прос уг валаськы, кыӵе тодметъёсъя висъяло ляб но кужмо нылкышноосты. Кылсярысь, редакциын пумиськонъёс дыръя арлыдо воргорон журналистъёс котьку шуо: вот азьло зол вал - быдэс коллектив пиосмуртъёс кожысь! Нош али - нылъёс гинэ... Шонер. Али «Удмурт дуннеын» гинэ ӧвӧл, шаерысьтымы ивор поттон удысысь вань ужасьёс пӧлын 80 процентэз нылкышноос, но со вера шат,  ми пиосмуртъёсты палэнтӥськом яке лябгес газет поттӥськом шуыса? Озьы ке, споръяське монэн. А, бен, шедьтӥды одӥг муг - нылкышноос ӵем чай юо! Но милям ӧвӧл одӥг но тамак кыскись нылкышномы, ум ни вералэ, мар азьло воргорон коллективын юылӥзы чай интые...Мон малпамъя, нылкышнолэн одӥг гинэ ляб сямыз вань - со яратэ яратыны. Но возьма пунэмзэ. Укыр синмаське чебер арбериослы. Соин йырин оске синпӧетлы. Тани ужбергатӥсьёс праздник азьын  коньдон поттыны выль амал шедьтӥллям - 101 розаен туспуктон. Сяська кузьмасед ӧвӧл ке, 1000 манет тыр но дорад букетэн лыктозы. Зэм, кузьман вылысь ӧвӧл, синдэс пӧяны - 10 минут ӵоже тӥ со вадьсын селфи лэсьтоды но «Инстаграмын» чеберъяськоды - тани кыӵе монэ дунъяло! Остэ, Инмар мед утёз, шуэм потэ сыӵе дыръя. Эсьма, 50 манетэн тюльпан мед кузьмалозы, но сюлмысь.Огкылын вераса, 8-тӥ Март азьын мынам асьмелэн нылкышно коллективмылы но нылкышно лыдӟисьёсмылы (нош газетмес тросгес ӵапак соос лыдӟо) сӥзем потэ: ужмы, яратонмы, сяська керттэтмы мед луозы зэмос! Эшшо: кужым!Зинаида Рябинина, валтӥсь редактор  